สรุปภาวะตลาดต่างประเทศ ประจำวันที่ 23 มี.ค. 2565
สรุปภาวะตลาดต่างประเทศ ประจำวันที่ 23 มี.ค. 2565
สรุปภาวะตลาดต่างประเทศ ประจำวันที่ 23 มี.ค. 2565
24 มี.ค. 2565

ดัชนีดาวโจนส์ตลาดหุ้นนิวยอร์กปิดร่วงลงในวันพุธ (23 มี.ค.) เนื่องจากนักลงทุนกังวลว่าราคาน้ำมันที่พุ่งขึ้นอย่างต่อเนื่องจะส่งผลให้เกิดภาวะเงินเฟ้อและจะผลักดันให้ธนาคารกลางสหรัฐ (เฟด) เร่งปรับขึ้นอัตราดอกเบี้ย ขณะเดียวกันนักลงทุนจับตาการประชุมผู้นำองค์การสนธิสัญญาป้องกันแอตแลนติกเหนือ (นาโต) ที่กรุงบรัสเซลส์เพื่อวางแผนกดดันรัสเซียให้ยุติการโจมตียูเครน
ดัชนีเฉลี่ยอุตสาหกรรมดาวโจนส์ปิดที่ 34,358.50 จุด ลดลง 448.96 จุด หรือ -1.29%, ดัชนี S&amp;P500 ปิดที่ 4,456.24 จุด ลดลง 55.37 จุด หรือ -1.23% และดัชนี Nasdaq ปิดที่ 13,922.60 จุด ลดลง 186.21 จุด หรือ -1.32%
ตลาดหุ้นยุโรปปิดลดลงในวันพุธ (23 มี.ค.) เนื่องจากนักลงทุนขายหุ้นออกมา ท่ามกลางความวิตกเกี่ยวกับภาวะเงินเฟ้อ และผลกระทบจากการที่รัสเซียบุกโจมตียูเครน
ดัชนี Stoxx Europe 600 ปิดที่ 454.03 จุด ลดลง 4.62 จุด หรือ -1.01%
ดัชนี CAC-40 ตลาดหุ้นฝรั่งเศสปิดที่ 6,581.43 จุด ลดลง 77.98 จุด หรือ -1.17%, ดัชนี DAX ตลาดหุ้นเยอรมนีปิดที่ 14,283.65 จุด ลดลง 189.55 จุด หรือ -1.31% และดัชนี FTSE 100 ตลาดหุ้นลอนดอนปิดที่ 7,460.63 จุด ลดลง 16.09 จุด หรือ -0.22%
ตลาดหุ้นลอนดอนปิดลดลงในวันพุธ (23 มี.ค.) ท่ามกลางความวิตกเกี่ยวกับเงินเฟ้อที่พุ่งสูงขึ้นในอังกฤษ ขณะที่นักลงทุนผิดหวังกับมาตรการของกระทรวงการคลังอังกฤษที่จะบรรเทาผลกระทบจากค่าครองชีพในระดับสูง
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นกว่า 5% ในวันพุธ (23 มี.ค.) หลังมีรายงานว่าบริษัทแคสเปียน ไปป์ไลน์ คอนซอร์เทียม (Caspian Pipeline Consortium -CPC) ของคาซัคสถาน ระงับการส่งออกน้ำมันเนื่องจากประสบความเสียหายจากพายุ
ทั้งนี้ สัญญาน้ำมันดิบ WTI ส่งมอบเดือนเม.ย. พุ่งขึ้น 5.66 ดอลลาร์ หรือ 5.2% ปิดที่ 114.93 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 8 มี.ค. 2565
สัญญาน้ำมันดิบเบรนท์ (BRENT) ส่งมอบเดือนพ.ค. เพิ่มขึ้น 6.12 ดอลลาร์ หรือ 5.3% ปิดที่ 121.60 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 8 มี.ค. 2565
สัญญาทองคำตลาดนิวยอร์กปิดพุ่งขึ้นในวันพุธ (23 มี.ค.) เนื่องจากนักลงทุนเข้าซื้อทองคำซึ่งเป็นสินทรัพย์ปลอดภัย ท่ามกลางความวิตกกังวลเกี่ยวกับวิกฤตการณ์รัสเซีย-ยูเครน นอกจากนี้ ตลาดยังได้ปัจจัยบวกจากการที่นักลงทุนซื้อทองคำในฐานะสินทรัพย์ที่ป้องกันความเสี่ยงจากเงินเฟ้อ
สัญญาทองคำตลาด COMEX (Commodity Exchange) ส่งมอบเดือนเม.ย. เพิ่มขึ้น 15.8 ดอลลาร์ หรือ 0.82% ปิดที่ 1,937.3 ดอลลาร์/ออนซ์
สัญญาโลหะเงินส่งมอบเดือนพ.ค. เพิ่มขึ้น 28.5 เซนต์ หรือ 1.14% ปิดที่ 25.189 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 4.1 ดอลลาร์ หรือ 0.4% ปิดที่ 1,021 ดอลลาร์/ออนซ์
สัญญาพัลลาเดียมส่งมอบเดือนมิ.ย. เพิ่มขึ้น 42.80 ดอลลาร์ หรือ 1.7% ปิดที่ 2519.30 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันพุธ (23 มี.ค.) ขานรับนายเจอโรม พาวเวล ประธานธนาคารกลางสหรัฐ (เฟด) ซึ่งส่งสัญญาณเร่งปรับขึ้นอัตราดอกเบี้ยเพื่อสกัดเงินเฟ้อ นอกจากนี้ ดอลลาร์ยังได้แรงซื้อในฐานะสกุลเงินปลอดภัย ขณะที่การเจรจาสันติภาพระหว่างรัสเซียและยูเครนยังคงไม่มีความคืบหน้า
ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.13% แตะที่ 98.6190 เมื่อคืนนี้
ดอลลาร์สหรัฐแข็งค่าเมื่อเทียบกับเงินเยน ที่ระดับ 121.12 เยน จากระดับ 120.74 เยน แต่ดอลลาร์อ่อนค่าลงเมื่อเทียบกับฟรังก์สวิส ที่ระดับ 0.9307 ฟรังก์ จากระดับ 0.9328 ฟรังก์ และอ่อนค่าเมื่อเทียบกับดอลลาร์แคนาดา ที่ระดับ 1.2561 ดอลลาร์แคนาดา จากระดับ 1.2585 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1013 ดอลลาร์ จากระดับ 1.1025 ดอลลาร์ ขณะที่เงินปอนด์อ่อนค่าลงแตะที่ระดับ 1.3208 ดอลลาร์ จากระดับ 1.3254 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.7508 ดอลลาร์สหรัฐ จากระดับ 0.7458 ดอลลาร์สหรัฐ